Мъртвопиян български тираджия спретна голям екшън с гонка в Италия/СНИМКИ/ - Горещите новини на Подбалкана
Мъртвопиян 54-годишен българин с 3.35 промила, застанал зад волана на тир, създаде истински екшън по магистрален път в Италия. Каране в три ленти на зиг-заг, ескалира в 5-километрова гонка с полицията, чиято развръзка е самокатастрофиране в стените на тунела „Новилара“. Полицейските екипи се натъкват на небивала гледка – предните седалки на тира били засипани с множество празни бутилки от алкохол.
Инцидентът е станал на 16 юли към 19 часа на магистралния път А14 в района между крайбрежните градове Пезаро и Фано. Сигналът е подаден от движещи се по аутобана, които били силно обезпокоени от поведението на тир с български регистрационен номер. Машината, тежаща над 40 тона, буквално шарила на зиг-заг из трите платна на магистралата, като дори навлизала в аварийната лента. На сигнала веднага са се отзовали пътни полицаи, които обезопасили движението по магистралата и започнали да подават светлинна и звукова сигнализация на шофьора на тира, за да спре.
Той обаче не се подчинил. Гонката продължила около 5 километра, когато българския камион отново на зиг-заг навлязъл в тунела „Новилара“ и се ударил в стените на конструкцията. Дори след силни сблъсък, шофьорът на тира се опитал да продължи гонката, ала друг шофьор на камион, станал свидетел на случващото се реагирал и запречил пътя му. След като тирът спрял, от кабината му едвам бил изкаран мъртвопияният българин, който е бил пред припадък.
„Агентите на „Полстрада“ са намерили пред волана 54-годишен български гражданин. Той е бил сам в превозното средство и е бил във видимо пияно състояние. Кабината на автомобила не остави никакво съмнение: кенчета от бира и бутилки, разпръснати навсякъде. Водачът на камиона е подложен на алкотест, който е отчел ниво на алкохол в кръвта от 3,35 (g/l)“, пише италинаското издание ILmetauro. Мъжът е откаран с линейка до болница във Фано. Започнало е наказателно производство срещу българина за шофиране в нетрезво състояние и катастрофата в условията на пиянство. Отнет е лицензът му, а тирът, собственост на пловдивска фирма превозвач, за момента е спрян от движение./БЛИЦ